Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση απόφασης του Συμβουλίου για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (κωδικοποιημένη έκδοση)"

(COM(2003) 298 τελικό - 2003/0103 (CNS))

(2004/C 10/08)

Στις 6 Ιουνίου 2003 και σύμφωνα με το άρθρο 262 της Συνθήκης περί ιδρύσεως της Ευρωπαϊκής Ένωσης, το Συμβούλιο της Ευρωπαϊκής Ένωσης αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το ειδικευμένο τμήμα "Οικονομική και νομισματική ένωση, οικονομική και κοινωνική συνοχή", στο οποίο ανατέθηκε η προετοιμασία των σχετικών εργασιών, κατάρτισε τη γνωμοδότησή του στις 11 Σεπτεμβρίου 2003 με βάση την εισηγητική έκθεση της κας Florio.

Κατά την 402η σύνοδο ολομέλειας, της 24ης και 25ης Σεπτεμβρίου 2003 (συνεδρίαση της 24ης Σεπτεμβρίου), η Ευρωπαϊκή Οικονομική και Κοινωνική Επιτροπή υιοθέτησε με 125 ψήφους υπέρ, 2 ψήφους κατά και 1 αποχή, την ακόλουθη γνωμοδότηση.

1. Τον Ιούνιο του 2002 η Επιτροπή υιοθέτησε μία σειρά από έγγραφα - με πρώτο το Λευκό Βιβλίο για την διακυβέρνηση - που στόχο έχουν να συμβάλουν στην καλύτερη λειτουργία των ευρωπαϊκών οργάνων, τα οποία οφείλουν να καταβάλλουν προσπάθειες ώστε να εξηγούν, όσο το δυνατόν καλύτερα, τι κάνει η Ευρωπαϊκή Ένωση και σε τι συνίστανται οι αποφάσεις που λαμβάνει. Κατ' επέκταση, έχει επανειλημμένως τονιστεί ότι η δημοκρατική οικοδόμηση της ΕΕ βασίζεται, μεταξύ άλλων, και στην ικανότητά της να ενημερώνει τους πολίτες και να στηρίζει την συμμετοχή τους τόσο στις διαδικασίες λήψης αποφάσεων όσο και στις νομοθετικές διαδικασίες.

2. Για το λόγο αυτό έχει ακόμη μεγαλύτερη σημασία η απλούστευση και σαφήνεια των παρεχόμενων πληροφοριών, συμπεριλαμβανομένων και αυτών που αφορούν το κοινοτικό δίκαιο. Το 1987, η Επιτροπή ανέθεσε στις υπηρεσίες της να προβούν στην σχετική κωδικοποίηση η οποία πρέπει να παρέχει μεγαλύτερη ασφάλεια δικαίου, δεδομένου άλλωστε ότι δεν υπάρχει η δυνατότητα τροποποίησης της ουσίας του περιεχόμενου της απόφασης.

3. Η υπό εξέταση πρόταση κωδικοποίησης αφορά την απόφαση του Συμβουλίου (91/115/ΕΟΚ) με την οποία συστήνεται "επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών". Καθώς πρόκειται για κωδικοποίηση η οποία βασίστηκε σε ενοποιημένο κείμενο, η γνωμοδότηση της ΕΟΚΕ δεν αναφέρεται στο ίδιο το κείμενο, αλλά στη διαδικασία απλούστευσης.

4. Η Ευρωπαϊκή Οικονομική και Κοινωνική Επιτροπή φρονεί ότι ακριβώς επειδή η σύσταση της εν λόγω επιτροπής είναι σημαντική και επειδή το κείμενο έχει υποστεί, στα διάφορα στάδια της κατάρτισής του, πολυάριθμες διορθώσεις, πρέπει να υποστηριχθεί η διαδικασία απλούστευσης (κωδικοποίησης), η οποία θα συμβάλει αναμφίβολα στην καλύτερη λειτουργία της ίδιας της επιτροπής και στην βελτίωση της ενημέρωσης σχετικά με το έργο της.

5. Η εν λόγω ενημέρωση είναι ιδιαίτερα απαραίτητη στα διάφορα θεσμικά επίπεδα και στα διάφορα επίπεδα της κοινωνίας τα οποία κάνουν χρήση των στοιχείων που έχουν σχέση με τις στατιστικές για θέματα νομισματικά, χρηματοπιστωτικά και ισοζυγίου πληρωμών και τα κοινοποιούν, όπως προβλέπεται.

6. Από καιρό η ΕΟΚΕ φρονεί ότι είναι απαραίτητο να υπάρχει όσο το δυνατόν μεγαλύτερη συναίνεση σε ό,τι αφορά τις επιλογές στον τομέα των στατιστικών και οι επιλογές αυτές να υποστηρίζονται, για το λόγο ότι διαδραματίζουν σημαντικό ρόλο κατά την χάραξη στρατηγικών στο πλαίσιο των οικονομικών, νομισματικών και δημοσιονομικών πολιτικών. Είναι σημαντικό να επαληθεύεται και να παρακολουθείται συνεχώς η ακρίβεια και η αξιοπιστία των στοιχείων που παρέχουν τόσο τα εθνικά στατιστικά ιδρύματα, όσο και η Εurostat.

7. Για το λόγο αυτό, η απόφαση του Συμβουλίου να προβεί στη σύσταση επιτροπής, καθήκον της οποίας θα είναι να αποφαίνεται σχετικά με την ανάπτυξη και τον συντονισμό των στατιστικών για θέματα νομισματικά, χρηματοπιστωτικά και ισοζυγίου πληρωμών, είναι ιδιαίτερα σημαντική. Η ΕΟΚΕ είναι της γνώμης ότι η σχετική κωδικοποίηση του κειμένου της απόφασης του Συμβουλίου πρέπει να υποστηριχθεί, παρά το γεγονός ότι, όπως τονίζεται, από τότε που το έγγραφο του Συμβουλίου εγκρίθηκε (1991) μέχρι σήμερα έχουν περάσει πάνω από δέκα χρόνια, πράγμα που θα μπορούσε να σημαίνει ότι η τελική διατύπωση των κειμένων και η διαδικασία κωδικοποίησής τους ενδέχεται, ως έναν βαθμό, να καθυστερήσει.

8. Η ΕΟΚΕ διατυπώνει συνεπώς την ευχή, στις περιπτώσεις όπου αυτό είναι εφικτό, να πραγματοποιηθούν το ταχύτερο οι σχετικές κωδικοποιήσεις.

Βρυξέλλες, 24 Σεπτεμβρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch